# Die Schedelsche Weltchronik (deutsch):216

| 215 <<<Vorheriges Blatt | Die Schedelsche Weltchronik Blatt CCXVI | Nächstes Blatt>>> 217 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXV verso:

GRegorius der zehend ein walhe von placencia auß grafen geschlecht von mayland vertriben geporn vormals Theobaldus genant ein Laudensischer ertzdiacon in asia wesende ward zu viterbio in versammlung der cardinel babst erkorn. Diser was in allem seinem leben ein beru$^e$mbt man. in handlung seiner sachen vnd gescheft klu$^o$g vnd fu$^e$rsichtig. tapffer vnd starckmu$^e$etig. ein verschmeher des gelts vnd menschlicher ding. gu$^e$etig. mylt vnd senftmu$^e$etig gegen den armen cristi. vnd sunderlich gein den die zu der schoss des bebstlichen stu$^o$ls zuflucht hetten. Er vnderstund sich alßpald nach angenomnem babstthumb durch mitgeprauch des vorgenanten ko$^e$nig Philipsen zu franckreich fu$^e$rsichtigkeit den schweren krieg vnnd auffru$^o$r zwischen den genuesern vnnd venedigern deßmals wesende zerichten. Nach richtung desselben zohe er mit Karolo dem ko$^e$nig zu Sicilia gein Florentz. alda keret er mit anhang ko$^e$nig Karls auß mitleyden der ellenden auß der statt vertriben burger fleiß fu$^e$r dieselben widerumb einzebringen. Darnach zohe der babst gein Lyon daselbst ein concili zehalten. do hin komen Paleologus der constantinopolitanisch kaiser. so wardt Rudolffus von den churfu$^e$rsten zu ro$^e$mischem ko$^e$nig erkorn. Nach gu$^o$ter handlung diss concili keret der babst widerumb in welsche land do kome Alphonsus der ko$^e$nig castelle vnderwegen zu ime vnd beclaget sich der erwelung ko$^e$nig Rudolffs zu dem kaiserthumb. vnd das seiner gerechtigkeit die er auß vorbeschehner wal zum reich het nicht verschonet wer. aber der babst gu$^e$etiget denselben Alphonsum mit vil vrsachen vnd gu$^o$ten worten also das er sich seiner vermaynten forderung vnnd gerechtigkeit gegen dem new erkornen ro$^e$mischen ko$^e$nig verziege vnd enteu$^e$ßeret. also zohe diser babst fu$^e$roan gein Arecio daselbst starb er im fu$^e$nften iar seins babstthumbs.
INnocentius der funft ein burgundier dauor petrus tharentasiensis genant sant Dominici ordens ein hohgelert man der heilligen schrift wardt nach der gepurt cristi tawsent.ii$^c$.lxxv. iar zu Arecio babst erkorn. Zu derselben zeit schickten die Florentiner ir treffenliche botschaft gein rom vmb entledigung des panns darinn sie waren. die erlangten sie von disem babst. Er het die Genueser vnd Venediger auff sein maynung gezogen wo er mit dem tod nit vbereylt worden wer. dann er starb im sechsten monat seins babstthumbs in sant Johans kirchen.
ADrianus der fu$^e$nft ein genueser vormals othobonus genant wardt zu Rom in sant Johansen lateran kirchen zu babst auffgenomen vnd was babst Innocentio dem vierden mit syppschaft verwandt vnnd von ime dauor zu eim cardinal gemacht. Diser was ein man eins großen gemu$^e$ets vnd zohe von stundan nach angenomner pflegnus babstlichs ambts gein Viterbio in fu$^e$rnemen vnd willen anschlege zemachen die mechtigkeit Karoli zemindern vnnd sendet deßhalb zu ko$^e$nig Rudolffen zu ime zekomen. der was darinn auß verhinderung des kriegs den er wider den ko$^e$nig zu beheim fu$^e$eret versewmlich. vnd diser babst was in fu$^e$rsatz vil gu$^o$ter ding zehandeln aber er wardt mit dem tod fu$^e$rkomen vnd starb am. l. oder. xl. tag seins babstthumbs zu Viterbio.
EIn concili oder grosse versammlung ward diss iars zu Lyon von babst Gregorio dem.x. fu$^e$rgenomen. darinn erstlich von hilff oder rettung iherusalem zu thun gehandelt wardt. Daselbsthin kome Michael paleologus der kriechisch kaiser mit einem großen anhang vnd verwilliget zum dreyzehenden mal in die verainigung der orientalischen mit der occidentalischen oder ro$^e$mischen kirchen mit ergerung des kriechischen volcks. Ettlich wolgeporn vnnd edellewt auß Scithia mit dem benanten kaiser komende empfiengen den tawff vnd bekenneten den cristenlichen glawben. So wardt Rudolff von den churfu$^e$rsten zu ro$^e$mischem ko$^e$nig erwelt vnnd von babst Gregorio in dem concili auffgenomen mit geding das er in dem nachfolgenden iar fridlich in welsche land komen vnd die kaiserlichen kron vnd salbung empfahen. vnd darnach der statt iherusalem sein gro$^e$ßte hilff vnd rettung wieuil er mo$^e$cht tun solt

## CCXVI recto:

RVdolffus graff zu habßpurg wardt nach langer feyre des ro$^e$mischen kayserthumbs vnd zerru$^e$dung der gu$^e$eter des ro$^e$mischen reichs mit gemayner eynhelliger wale der churfu$^e$rsten zu ro$^e$mischem ko$^e$nig mit geding als hieuor steet in dem iar darnach zu$^o$ empfahung der kaiserlichen kron gein rom zeziehen erkorn. vnnd zu rettung des heilligen lands von babst Gregorio bestettigt. dann er was ein klu$^o$g fu$^e$rsichtig anschlegig man. in seinen handlungen gestreng vnd ernstlich mit waffen vnd weere. gerecht. gotfo$^e$rchtig. vnd an fu$^e$rtreffenlichkeit alles lobs vnnd preyss vngeprechlich. starcks leibs. scho$^e$ns antlitzs. ratweyse. großmu$^e$etig vnd sunderlich mylt frey. In betrachtung vnd ermessung solcher lo$^e$blicher art vnd aigenschaft wardt er zu kaiser. vnd herrschet. xix. iar in vil mu$^e$e vnd arbait der sachen vnd hendel teu$^e$tsche nation vnd land beru$^e$rende. Nw was diser Rudolff Othocari des ko$^e$nigs zu beheim hoffmaister ettwen gewest. als er aber zu eim vogt vnd vorfechter gemains cristenlichs nutzs erwelt wardt do ließ er durch sein kayserliche potschaft von demselben Othocaro o$^e$sterreich. kernten vnd andere an welsche land stoßende gegent als zu dem ro$^e$mischen kaiserthumb geho$^e$rende erfordern. dann als hertzog Friderich zu o$^e$sterreich on leiplich erben mit tod vergienge do empfieng margaretha sein schwester die erbschaft desselben lands vnd verheyratet sich zu dem benanten Othocaro. vnd erlanget also das o$^e$sterreichisch edel fu$^e$rstenthumb. So het Vlrich der deßmals das fu$^e$rstenthumb zu kerndten besaß auch keinen leibs erben. darumb verkawffet er dem Othocaro Kerndten Krayn vnd die windischen marck vnd anders mer. vnd nach dem aber o$^e$sterreich kein frewlichs lehen wer. vnd vlrich on gehaiß oder verwilligung eins ro$^e$mischen kaisers die benanten land vnd gegent als zum reich geho$^e$rende zuuerkawffen nicht macht gehabt het. darumb begeret kaiser Rudolff von Othocaro ime des alles abzetretten. dess widersetzet sich Othocarus der behmisch ko$^e$nig. doch warden sie durch vndertaydigung verainigt. also das o$^e$sterreich dem kaiser folgen. vnd sie bede zu bederseyten ire kinder zusamen vereelichen vnd die lande darumb der vnwil wer zu zu heyrat gu$^e$ettern werden solten. vnd der behmisch ko$^e$nig schwu$^o$r dem kaiser die ding also zehalten. Aber der ko$^e$nig wardt durch sein weib mit worten also angeraytzet das er wider den kaiser ein gross heer sammlet. dem begegnet der kaiser vnd erschlu$^o$g den ko$^e$nig in eim großen streyt. Zu letst starb er vor alter vnnd schwachheit zu Erfurt. vnd sein leichnam wardt gein Speyer gefu$^e$ert vnd bey andern kaysern begraben. Aber von seim absterben kom Gutta sein tochter mit Wentzeslao ko$^e$nig zu beheim irem gemahel des Othocari sun zu ime gein Erfurt.
COnradinus kaiser Friderichs des schwaben enicklein von Cunraten seinem sun geporn zohe auff anru$^e$ffen der gibelliner wider die gwelfiner mit großem mechtigen heer der teu$^e$tschen erstlich gein Bernn. darnach gein Papiam. vnd von dannen durch der Carrarier stett bis an der genueser meer. Darnach sammlet er auß Lombardia vnd Romandiola der gibelliner ein gross heer vnd erschlu$^o$g zu Arecio ko$^e$nig Karls zu Sicilia marschalck. Darnach komen er vnd der hertzog zu o$^e$sterreich bede noch iung des alters vnnd des vnglu$^e$cks mit demselben ko$^e$nig Karln zu eim streyt. dauon warden sie flu$^e$chtig vnd vber achttag wider außerspehet. fu$^e$r Carolum gefu$^e$ert vnd zum tod des schwerts verurtailt vnd damit geto$^e$dt. Mit disem Conradino endet sich das hertzogthumb zu schwaben. mit seinem schild vnd helm. Als die hertzogen zu schwaben dz ro$^e$misch kaiserthumb bis in das. i$^m$.ii$^c$.vnd.l.iar cristi erlich geregirt hetten.
[D]Iser zeit zohe Heinrich ein iungling des ko$^e$nigs Richardi ettwen grafen zu Cornubia sun zum babst sachen halb sein vaterlich ko$^e$nigreich betreffend zehanndeln. So kome Gwido ein graff zu montfort auch noch ein iungling mit ko$^e$nig philipsen von franckreich auch dahin. Nw begabe es sich das sie auff einen tag in sant Laurentzen kirchen zu Viterbio komen. Als aber Gwido des obgenanten Heinrichs ansyhtig vnd berichtet wardt das er wer ein sun des ko$^e$nigs Richardi von dem Symon desselben Gwidons vater in engelland betrieglich geto$^e$dt worden wer do tet er sich vngewarnet zu ime vnd erstache ine vnuerschont go$^e$ttlicher ere in der benanten kirchen.
HEdwig ein hertzogin zu Poln ein wittib wunderperlicher heilligkeit vom vater ein marggrafin zu bada vnnd von der mu$^o$ter ein orientalische marggrafin vnnd grefin zu Rochlitz. zu Kitzing zu der lernung angewisen. vnd hertzog Heinrichen in schlesia vermehelt het drey su$^e$ne vnnd souil to$^e$chter. Auß den der elter in einem streyt wider die vnglawbigen erschlagen wardt. Dise heillige Hedwig hat ein edels closter cistercier ordens zu Trebnitz nlt verre von Preßlaw gepawen. vnd darinn Gertrawten ir toch tochter vber hundert iunckfrawen zu ebbtissin gesetzt vnnd nach absterben irs gemahels auch daselbst innen ein heilligs leben gefu$^e$ert. vnd wardt dach iren seligen absterben von irer vilfeltigen wunderzaichen wegen in der heilligen zal geschriben.
* ↑ 1275 n. Chr.
* ↑ 1273 n. Chr.
* ↑ 1250 n. Chr.